ถกรีดค่าต๋งแบงก์พาณิชย์ไร้ข้อสรุป
แบงก์พาณิชย์หารือธปท.เคลียร์เก็บค่าธรรมเนียมไปชำระหนี้กองทุนฟื้นฟูยังไร้ข้อสรุป เตรียมถกใหม่สัปดาห์หน้า
12 ม.ค. 2555

แบงก์พาณิชย์หารือธปท.เคลียร์เก็บค่าธรรมเนียมไปชำระหนี้กองทุนฟื้นฟูยังไร้ข้อสรุป เตรียมถกใหม่สัปดาห์หน้า
นายชาติศิริ โสภณพนิช ประธานสมาคมธนาคารไทย เปิดเผยถึง ผลการหารือกับธนาคารแห่งประเทศไทย(ธปท.) เรื่องการเรียกเก็บค่าธรรมเนียมจากธนาคารพาณิชย์เพื่อนำไปชำระหนี้กองทุนฟื้นฟู หลังใช้เวลาหารือกันนานกว่า 5 ชม. ว่า ภาพรวมการหารือในวันนี้เป็นการรับฟังหลักการและข้อเสนอในเบื้องต้นจากธปท. ซึ่งธปท.เปิดโอกาสให้สมาชิกสมาคมกลับไปหารือกันอีกครั้ง ก่อนจะให้เสนอความคิดเห็นหรือข้อโต้แย้งกลับมาในสัปดาห์หน้า 
"เรายังไม่สามารถบอกรายละเอียดถึงข้อเสนอจากธปท.ในวันนี้ได้ ขอกลับไปคิดก่อนและหารือกันอีกครั้ง เพราะเราอยากการแก้ปัญหาหนี้ก้อนนี้มีความชัดเจน เมื่อแก้จบแล้วทุกคนยังแข็งแรง เพราะธนาคารไทยยังมีภารกิจต้องเตรียมพร้อมรับการเปิดเสรีการเงินในภูมิภาคอาเซียน"นายชาติศิริกล่าว
นายธวัชชัย ยงกิตติกุล เลขาธิการสมาคมธนาคารไทย เปิดเผยว่า เบื้องต้นข้อเสนอของธนาคารแห่งประเทศไทย จะมีการเรียกเก็บค่าธรรมเนียมเพิ่มขึ้นไม่เต็มเพดานถึง 1 % แต่ไม่ขอเปิดเผยรายละเอียด